ศก.ระส่ำรับอภัยโทษ
ความเสี่ยงด้านการเมืองเพิ่มขึ้นเชื่อมั่นลดลงทุนวิตกกลัววุ่นวาย
30 ต.ค. 2565

ความเสี่ยงด้านการเมืองเพิ่มขึ้นเชื่อมั่นลดลงทุนวิตกกลัววุ่นวาย
แหยงอภัยโทษทักษิณ ส่งผลให้เศรษฐกิจชะงัก ความเสี่ยงการลงทุนเพิ่มขึ้น
แหล่งข่าวจากระดับผู้บริหารของธนาคารแห่งประเทศไทย (ธปท.) เปิดเผยว่า การออกพระราชกฤษฎีกาพระราชทานอภัยโทษให้ พ.ต.ท.ทักษิณ ชินวัตร อดีตนายกรัฐมนตรี น่าจะส่งผลกระทบต่อความเชื่อมั่นทางด้านเศรษฐกิจของนักลงทุนอย่างมาก และอาจกระทบต่อการเติบโตทางเศรษฐกิจ ความปั่นป่วนในตลาดการเงิน เพราะวิตกว่าความขัดแย้งทางการเมืองอาจนำมาซึ่งเสถียรภาพด้านต่างๆ
แหล่งข่าวเปิดเผยว่า ปัจจัยการเมืองไม่สามารถประเมินได้ล่วงหน้าว่า ผลกระทบที่คาดว่าจะเกิดขึ้นจะกระทบจะอยู่ในระดับใด เพราะไม่สามารถคาดเดาการตัดสินใจ สถานการณ์ความวุ่นวายทางการเมืองได้ล่วงหน้า
“ถ้าเรื่องนี้เป็นสาเหตุให้เกิดความวุ่นวาย มีการลุกฮือขึ้นมาประท้วงกลางเมืองจริง ผลโดยตรงจากการเมืองคงมีผลไม่มากนัก แต่ปัจจัยด้านการเมืองจะส่งผลกระทบต่อความเชื่อมั่นของนักลงทุนและภาคธุรกิจมากกว่า ซึ่งไม่รู้ว่ากระทบแล้วจะทำให้ความเชื่อมั่นส่งผลต่อพฤติกรรมในการลงทุนในระยะยาว แต่จะมากน้อยเพียงใดคงไม่มีใครบอกได้ เพราะคาดการณ์ไม่ได้ และโดยการประเมินภาวะทางเศรษฐกิจปัจจัยการเมืองก็ไม่ได้มีผลโดยตรงอยู่แล้ว” แหล่งข่าวจาก ธปท.เปิดเผย 
นายเชาว์ เก่งชน กรรมการผู้จัดการ ศูนย์วิจัยกสิกรไทย กล่าวว่า ความเสี่ยงทางการเมืองที่เพิ่มขึ้นในขณะนี้ จะส่งผลต่อเศรษฐกิจไทยไม่มากนัก หากรัฐบาลสามารถชี้แจงสาระสำคัญของ พ.ร.ฎ.ฉบับดังกล่าวได้ว่าจะเกิดอะไรขึ้นมาบ้าง เนื่องจากความเสี่ยงจากปัจจัยการเมืองไม่ส่งผลต่อภาคการผลิตของอุตสาหกรรมโดยตรง เว้นแต่มีการปิดสนามบิน หรือเกิดการประท้วงอย่างรุนแรง
นายเชาว์ มองว่า โจทย์ใหญ่ของรัฐบาลในขณะนี้ คือ ต้องเร่งสร้างความเชื่อมั่นถึงแนวทางการบริหารจัดการน้ำหลังจากนี้แก่นักลงทุนต่างชาติ เพราะน้ำท่วมกระทบโดยตรง
“หากรัฐบาลไม่สามารถชี้แจงสาระสำคัญของ พ.ร.ฎ.ฉบับดังกล่าวที่ชัดเจนได้ อาจก่อให้เกิดคำถามและนำไปสู่การชุมนุมอีกครั้ง แต่ผลกระทบจะไม่ถึงขั้นทำให้เศรษฐกิจทรุด อาจจะกระทบบ้างในด้านท่องเที่ยว ด้านค้าปลีก ค้าส่ง แต่นักลงทุนต่างชาติส่วนใหญ่เข้าใจธรรมชาติการเมืองไทยดีอยู่แล้ว และเราก็ผ่านวิกฤตมาได้ทุกครั้งเขาเป็นห่วงเรื่องการฟื้นฟูหลังน้ำท่วมมากกว่า ถ้าทำตรงนี้ได้เขาก็ไม่หนีไปไหน” นายเชาว์ กล่าว
ทั้งนี้ ศูนย์วิจัยกสิกรไทย ประเมินว่า เศรษฐกิจไทยในปีหน้าจะยังเติบโตได้ที่ระดับ 4.3% จากสถานการณ์น้ำท่วมที่เริ่มคลี่คลายลงแล้ว และการใช้งบประมาณในการฟื้นฟูด้านต่างๆ โดยคาดว่าภายในครึ่งปีหน้าจะมีการใช้จ่ายงบประมาณเพื่อการฟื้นฟูจากภาครัฐและเอกชนจำนวนมหาศาล
ผู้บริหารธนาคารพาณิชย์ต่างประเทศรายหนึ่ง กล่าวว่า พ.ร.ฎ.พระราชทานอภัยโทษซึ่งมีนัยสำคัญทางการเมืองจริง จะทำให้เกิดความวุ่นวายทางการเมืองขึ้นอีกอย่างแน่นอน ซึ่งจะส่งผลให้เศรษฐกิจไทยในระยะต่อไปมีปัจจัยเสี่ยงทางการเมืองเพิ่มขึ้นอีก นอกเหนือจากภัยธรรมชาติที่กำลังเป็นปัญหาในขณะนี้ ทำให้ความเชื่อมั่นของนักลงทุนต่างชาติยิ่งลดต่ำและชะงักงัน
“หากมีการเห็นชอบเรื่องนี้จริงก็ยุ่งแน่ เพราะเรื่องจะต้องเข้าสู่สภาสูง ผมมองว่าการเดินเกมการเมืองในช่วงนี้ ในสภาวะแบบนี้ น้ำท่วมยังไม่ทันลดเลย ไม่ใช่เรื่องฉลาดเท่าไรนัก ภาพลักษณ์ของรัฐบาลที่แย่อยู่แล้ว จะยิ่งแย่หนักไปใหญ่” ผู้บริหารรายนี้วิเคราะห์